ঠাকুর দেখতে বেরিয়ে মর্মান্তিক দুর্ঘটনা, মৃত্যু তরুণীর

নদিয়া: উৎসবে মেতে গোটা রাজ্য। তার মধ্যেই মর্মান্তিক ঘটনা। ঠাকুর দেখতে গিয়ে পথ দুর্ঘটনায় (Road Accident) মৃত্যু হল এক তরুণীর। আশঙ্কাজনক অবস্থায় হাসপাতালে (Hospital) চিকিৎসাধীন আরও এক। নবমীর রাতে ঘটনাটি ঘটেছে নদিয়ার (Nadia) প্রতাপপুর কৃষ্ণগঞ্জ থানা এলাকায়।

পুলিশ ও স্থানীয় সূত্রে জানা গিয়েছে, মৃত তরুণীর নাম বর্ণালী দাস (১৯)। বমীতে প্রতাপপুর থেকে মাজদিয়ার অটো করে ঠাকুর দেখতে যাচ্ছিলেন ওই তরুণী। তখনই ঘটে বিপত্তি। আচমকাই রাস্তায় একটি ট্রাক্টর এসে সজোরে ধাক্কা মারে অটোতে। অটোতে থাকা আরও এক কিশোরী গুরুতর আহত হন। আহত হন বাকি যাত্রী ও চালকও। স্থানীয়রাই আহতদের উদ্ধার করে কৃষ্ণগঞ্জ হাসপাতালে নিয়ে যান। কিন্তু, সেখানে অবস্থার অবনতি হওয়ায় দু’জনকেই পাঠানো হয় শক্তিনগর হাসপাতালে। কিন্তু, শেষ রক্ষা হয়নি। বাঁচানো যায়নি বর্ণালীকে।

আরও পড়ুন: বিহারের দুর্গাপুজো মণ্ডপে পদপিষ্ট হয়ে মৃত্যু শিশু সহ ৩

অন্যদিকে, নবমীর ঠাকুর দেখতে বেরিয়ে জেলায় আরও ৩ জনের মৃত্যু হয়েছে বলে জানা যাচ্ছে। ধানতলা থানা এলাকায় দুই মোটরসাইকেলের সংঘর্ষে একজনের মৃত্যু হয়েছে। একইসঙ্গে একাধিক পথ দুর্ঘটনার খবর মিলেছে রানাঘাটে। একাধিক জায়গায় পথ দুর্ঘটনায় ১২ জন আহত হয়েছেন। এদের অনেককেই রানাঘাট মহকুমা হাসপাতালে আনা হয়। সেখানে তিন জনের মৃত্যু হয়।